Reeksmoorde 'nie uitgesluit' ná moord op 3 haweloses | Netwerk24
Deur Andrea Küsel 13 Junie 2019 14:09
Die polisie kan nog nie sê of 'n reeksmoordenaar verantwoordelik is vir die onlangse moord op drie hawelose mans in Pretoria nie.
Volgens kapt. Daniel Mavimbela, polisiewoordvoerder, ondersoek hulle alle moontlikhede, wat 'n reeksmoordenaar nie uitsluit nie.
"Ons ondersoek die motief vir die moorde en probeer die identiteit van die slagoffers vasstel. Die ondersoek is nie beperk tot 'n enkele teorie nie, ons oorweeg alle moontlikhede," het Mavimbela Donderdag by navraag gesê.
Foto ter illustrasie. Magnoliadal-park in Pretoria waar twee lyke van hawelose mans gevind is. Foto: Alet Pretorius
Die lyk van die eerste man is op 25 Mei by die Mearspark-treinstasie in Sunnyside gekry. Die lyke van die tweede en derde slagoffer is op 8 en 9 Junie in die Magnoliadal-park, naby die treinstasie, gevind.
Volgens Mavimbela is al drie die mans vermoedelik met 'n stomp voorwerp oor die kop geslaan en hulle het verskeie meswonde aan die bolyf gehad.
Hy sê die polisie volg alle leidrade op wat hulle op die moordtonele kon kry en werk stelselmatig daardeur om die misdade op te los.
Op die vraag of die polisie spesifiek 'n reeksmoordenaar ondersoek, het Mavimbela gesê dat misdade soms dieselfde lyk, maar dat dit nie noodwendig deur dieselfde persoon gepleeg is nie.
"Soms kan 'n misdaad herhaaldelik op dieselfde plek en dieselfde tyd gebeur, maar dit word deur verskillende mense gepleeg."